**UVEREJNENÉ: 24.07.2018**

**DENNÍK N**

**Autor: Veronika Folentová**

**SaS po dni upravuje svoj návrh, aby lekári po odchode do zahraničia zaplatili za štúdium. Ako od Lukašenka, hodnotí ho dekan**

Tretina lekárov odchádza po skončení štúdia do zahraničia. Návrh SaS kritizuje aj Rudolf Zajac, ktorý

opozičnej strane radil s ich reformou zdravotníctva.

Najsilnejšia opozičná strana SaS v pondelok predstavila, ako by chcela udržať lekárov na Slovensku. Podľa údajov Inštitútu zdravotnej politiky na ministerstve zdravotníctva totiž tretina lekárov po skončení štúdia zo Slovenska odchádza, pri sestrách je číslo ešte horšie - dve tretiny odchádzajú, len tretina ostáva.

SaS tak predstavila, že by lekári, ktorí po škole odídu do zahraničia a nevrátili by sa ani po napríklad piatich rokoch, mali spätne za svoje vzdelanie zaplatiť. Dekani, lekári aj odborníci tento návrh kritizujú.

Bývalý minister zdravotníctva Rudolf Zajac, ktorý SaS pomáhal s prípravou zdravotníckej reformy, sa k tomu veľmi vyjadrovať nechce. „Viem určite, že toto sme im neradili ani omylom,“ odpovedal.

Aj SaS už v utorok korigovala tento návrh tak, aby sa netýkal len medikov.

Denník N oslovil odborníkov na zdravotníctvo aj školstvo, dekanov, lekárov aj politikov, ako hodnotia návrh SaS, ale aj ako by problém odchodu zdravotníkov riešili oni.

**Čo navrhli**

Čo teda poslanci SaS Jana Cigániková a Eugen Jurzyca, ktorý bol aj ministrom školstva za vlády Ivety Radičovej, navrhli?

Mal by sa podľa nich zriadiť virtuálny účet pre lekárov za ich štúdium. Ak by absolvent išiel po škole pracovať do zahraničia a do napríklad piatich rokov by sa nevrátil, svoje štúdium by mal spätne zaplatiť. Podľa Cigánikovej nie je fér, že občania Slovenska, ktorých nemá kto liečiť, platia cez dane štúdium lekárov, ktorí napokon liečia v zahraničí.

SaS vypočítala, že štúdium jedného medika stojí 13 300 eur. Vychádza z toho, že premiér požiadal lekárske fakulty, aby zvýšili počty študentov na budúci školský rok o 150 a vyčlenili na to dva milióny eur.

Ešte v pondelok poslanci SaS tvrdili, že pôjde len o medikov. „V zdravotníctve sú v dôsledku nedostatku odborníkov dosahy oveľa horšie, až smrť pacientov. To sa v prípade odchodu politológov či právnikov nestáva,“ povedal Jurzyca. Spätná platba za štúdium má byť prijatá spolu s reformou zdravotníctva, ktorú SaS navrhuje.

SaS hovorí, že podobný systém, ako navrhujú v iných krajinách nie je, ale sú prísnejšie - ako napríklad

v Maďarsku. Ten presadil maďarský premiér Viktor Orbán - absolventi bezplatného štúdia musia odpracovať v Maďarsku určitý čas a až potom môžu ísť pracovať do zahraničia. „Takúto možnosť však určite nepodporujeme. Naším cieľom nie je držať ľudí na Slovensku proti ich vôli, ale spraviť zo Slovenska krajinu, v ktorej sa oplatí zostať,“ tvrdí SaS.

V utorok už strana vyjadrenia svojich poslancov korigovala a v tlačovej správe napísala, že nie je vhodné, aby sa diskusia o vracaní peňazí za vzdelanie týkala len medikov.

„Z pohľadu občanov je nespravodlivé a finančne neúnosné, aby sa skladali na bezplatné vzdelávanie mladých ľudí na verejných vysokých školách, ktorí následne svoje znalosti a diplomy budú trvalo využívať v inom štáte,“ povedal predseda SaS Richard Sulík. On sám študoval v Nemecku, kam v mladosti jeho rodina emigrovala. Vyštudoval ekonomiku na Ludwig Maximilian Universität v Mníchove.

SaS zároveň upokojuje, že vracanie peňazí od absolventov, ktorí odišli pracovať do zahraničia, nie je otázkou najbližších dní. Ak by sa takéto opatrenie malo zaviesť, treba podľa tímlídra pre školstvo Branislava Gröhlinga zlepšiť školstvo, jeho financovanie a uplatňovanie absolventov tak, aby tu ľudia sami chceli zostať.

„Patrí sem aj zlepšenie platov, inak sa absolventom na Slovensku neoplatí nielen študovať, ale ani pracovať. Potom môžeme uvažovať o spomenutom opatrení,“ povedal poslanec SaS. Potom sa podľa neho dá aj uvažovať o spoplatnení škôl formou pôžičiek a štipendií. „Tak ďaleko sa však slovenské školstvo nenachádza,“ dodal.

**Zajac: Ja som toto nenavrhol**

Poslankyňa Cigániková pri ohlasovaní plánu na vracanie peňazí povedala, že to treba brať ako opatrenie reformy zdravotníctva od SaS.

Pri príprave tejto reformy bol aj bývalý minister zdravotníctva Rudolf Zajac. „Je známe, že spolu s pánom Lopatkom (Ľuboš Lopatka, bývalý šéf nemocníc Penty Svet zdravia a bývalý šéf Sociálnej poisťovne, pozn. redakcie) sme robili vyše roka poradcov SaS pre zdravotníctvo. Viem určite, že toto sme im neradili ani omylom. Viac k tomu nechcem povedať,“ odpovedal Zajac na otázku, ako tento návrh hodnotí.

Ani dekanom našich lekárskych fakúlt sa návrh nepáči. „Zaviazať lekárov, aby zostali pracovať alebo sa vrátili po piatich rokoch domov ekonomickými sankciami pripomína socialistické črty alebo nariadenia Lukašenka pre absolventov vysokých škôl v Bielorusku. Toto určite nie je cesta ako doplniť stavy chýbajúcich zdravotníckych pracovníkov,“ reagoval dekan Jesseniovej lekárskej fakulty UK v Martine Ján Danko.

Podľa dekana Daniela Pellu z Lekárskej fakulty Univerzity P. J. Šafárika v Košiciach má tento návrh možné prvky diskriminácie. „Jednak z hľadiska povolania, jednak z hľadiska toho, že občan Slovenskej republiky je aj občanom Európskej únie. Mohlo by sa možno uplatniť v určitej legislatívne prijateľnej úprave pri odchodoch mimo Únie, napríklad do USA, čo je však zanedbateľný počet lekárov, či sestier zo Slovenska,“ povedal.

Návrh SaS sa pozerá na život odborníkov veľmi zjednodušene, vraví analytička iniciatívy To dá rozum Renáta Hall. Treba sa podľa nej najskôr pozrieť na to, prečo ľudia odchádzajú a vytvoriť im prostredie, ktoré by ich lákalo tu ostať. Napríklad mnoho lekárov tvrdí, že hlavný dôvod, prečo odchádzajú, je zlý stav našich nemocníc a to, že sa tu nemôžu profesijne rozvíjať. „Čo ak tu niekto začne pracovať a potom odíde, možno po roku alebo dvoch. Bude tiež platiť celé štúdium? Čo ak ho odmietne zaplatiť? Ako sa to bude vymáhať?“ pýta sa analytička.

Takéto opatrenie by potom mohlo odradiť aj lekárov, ktorí sa vracajú po mnohých rokoch v zahraničí s veľkými medzinárodnými skúsenosťami, dodáva.

**Vyženieme ich do Česka**

Pokutovanie lekárov za emigráciu problém len zhorší, predpokladá šéf Lekárskeho odborového združenia Peter Visolajský. Prvý dôsledok by podľa neho bol, že sa študenti rozhodnú odísť študovať do Česka. Už dnes tam podľa analytičky Hall študuje 2600 medikov zo Slovenska.

A lekárske školy sa podľa Visolajského predháňajú, ktorá získa viac študentov zo Slovenska. „Česko si vypočítalo, že ak príde na vysokú školu študovať Slovák, Česká republika na tom zarobí, a to aj v takom prípade, že sa študent po škole vráti späť na Slovensko. A pokiaľ zostane slovenský lekár pracovať v Česku, je to pre nich len bonus navyše,“ hovorí Visolajský.

To sa podľa neho stalo, aj keď ministerstvo zdravotníctva zaviedlo zmeny v rezidentskom programe (program, ktorý má priviesť medikov do ambulancií všeobecných lekárov, poznámka redakcie). „Napríklad nezmyselne začalo pokutovať lekárky - matky, za to, že mali dlhšiu rodičovskú dovolenku ako dva roky. Výsledkom, žiaľ, bolo, že výrazne poklesol počet záujemcov o rezidentský program,“ hovorí Visolajský.

Ponuky práce v zahraničí sú pre lekárov podľa neho také lákavé, že mladý lekár, ktorý by po štúdiu odišiel napríklad do Nemecka, by pokutu ľahko splatil.

Spochybňuje aj predpoklad SaS, že štúdium medikov platí len štát. Podľa neho je platené z rozpočtu len na 40 percent, ostatok si fakulty vykrývajú školným od zahraničných študentov. „Na bratislavskej lekárskej fakulte tak dnes študuje 30 percent zahraničných študentov, na ostatných dvoch fakultách je to ešte horšie - 42 percent a 56 percent. Tento stav je na úrok počtu slovenských študentov,“ hovorí Visolajský.

Ani zahraniční študenti na Slovensku neostávajú. Kým mnohí Slováci, ktorí študujú na zahraničných univerzitách v štáte, kde študujú, ostanú, len málo absolventov medicíny zo zahraničia ostane liečiť na Slovensku. „Nevyužívame potenciál tu študujúcich cudzincov, ktorí nie sú integrovaní počas štúdia a je pre nich relatívne zložité, vzhľadom na imigračné pravidlá, tu ostať po skončení školy,“ hovorí Hall.

Počet študentov zo zahraničia pritom u nás stúpa, podľa jej údajov napríklad na zubnom lekárstve je ich viac ako Slovákov. „Celkovo v roku 2010 u nás absolvovalo všeobecné lekárstvo 58 cudzincov a v roku 2017 to bolo 262. Tiež máme rezervy v tom, aby sme vytvorili priaznivé podmienky pre zahraničných zdravotníkov z iných krajín, napríklad Ukrajiny,“ dodáva Hall.

„Pred pätnástimi rokmi sme počúvali, ako slovenských lekárov poľahky nahradia Ukrajinci, tvrdili to aj viacerí politici a experti, ktorí sú dnes v tíme pani Cigánikovej, lekári však upozorňovali, že sa na príchod Ukrajincov spoliehať nedá, dnešná realita nám dala za pravdu,“ tvrdí Visolajský.

Voľný pohyb v rámci Únie pripomína aj podpredseda vlády a bývalý minister zdravotníctva za Smer Richard Raši. „Je však zbytočné hodnotiť tento návrh z ideového hľadiska predtým, než bude jasné, či je vôbec realizovateľný z pohľadu európskej legislatívy,“ povedal. Pozrieť sa na to, či by sa tento návrh dal uskutočniť a bol by v súlade s európskymi pravidlami, chce aj ministerstvo zdravotníctva. Už dnes podľa nich robia kroky, aby lekárov udržali na Slovensku, zvýšili počet prijatých študentov, vytvorili rezidentský program, menujú.

„Ak by sa takáto podmienka zaviedla selektívne iba pre budúcich lekárov, boli by diskriminovaní voči ostatným študentom verejných vysokých škôl na Slovensku,“ pridáva sa ministerstvo školstva. To pripravuje vlastný návrh na to, aby absolventi nedostatkových profesií ostali na Slovensku - chceli by ich podporovať formou štipendií.

„Rokujeme o tom, že by sme zaviedli nový štipendijný program, niečo ako stabilizačné štipendiá,“ tvrdí ministerstvo pod vedením Martiny Lubyovej (nominantka SNS). Študenti by si mohli o toto štipendium požiadať na základe záväzku, že následne odpracujú nejakú časť svojho vzdelania na Slovensku. Bolo by to na dobrovoľnej báze. „Momentálne sa zaoberáme tým, ako nadizajnovať takúto schému, ako ju nastaviť, aby nebola diskriminačná, aby sa neminula účinku, ale aj ako nastaviť finančné objemy, aby boli motivačné napríklad pre mladých lekárov, aby zostali,“ tvrdí ministerstvo.

**A ako nedostatok a odchod lekárov riešiť?**

Dekani či odborníci nielen kritizujú, ale navrhujú aj zmeny, ktoré by pomohli, aby lekári neodchádzali. Zhodujú sa, že treba zlepšiť stav nemocníc, ale aj vnímanie zdravotníkov. „Väčšina slovenských nemocníc je vo veľmi zlom technickom stave, pracovné prostredie vôbec nie je priateľské, lekári sú unavení, prepracovaní. Nemocnice nemajú záujem prijímať absolventov a vychovávať z nich špecialistov, ktorí budú schopní samostatne pracovať až o niekoľko rokov,“ hovorí dekan Danko z martinskej lekárskej fakulty.

To je problém aj podľa Zajaca. Nemocnice podľa neho nechcú prijímať mladých lekárov, ktorí skončili školy.

„Kľúčové však nie je u lekárov, koľko ich po skončení školy odchádza do zahraničia, ale koľko sa dokáže zamestnať u nás doma. Ani tých tristo zamestnať nevieme,“ hovorí bývalý minister a poradca SaS pri reforme zdravotníctva.

U sestier sa musí podľa neho zlepšiť ich postavenie. „U nás ich stále lekári vidia skôr ako ´vynášačky mís´ a nie ako partnerov do tímu,“ hovorí Zajac. Nik podľa neho určite dobrovoľne neodchádza do zahraničia, dokonca ani do Česka, kde nie je jazyková bariéra.

Aj keď podľa Danka nie sú platy dostatočné, nie je to podľa neho rozhodujúce. Problematické je, že lekárov a iných zdravotníkov často verejnosť vníma negatívne. „Určite si za to čiastočne môžeme zdravotníci aj sami, ale podiel na tom majú aj médiá, ktoré pozitívne stránky a úspechy zdravotníkov ignorujú a sústreďujú sa len na škandály a tým tieto negatívne emočné prejavy podporujú,“ hovorí Danko.

Platy by sa však podľa Zajaca mali riešiť inak - a teda nie plošným zvyšovaním, ale rozdielne podľa kvality a kvalifikácie. „Ďalej je potrebné motivovať lekárov, aby sa po atestácii hrnuli do ambulantnej praxe a tam si podstatne viacej ako v nemocnici zarobili. Niečo také, ako vidíme v Nemecku, Holandsku alebo Švajčiarsku,“ hovorí Zajac.

Aj SaS hovorí, že treba odstrániť dôvody, prečo lekári odchádzajú. A to zlepšením nemocníc, ale aj znížiť administratívu. Preto podľa SaS treba napríklad aj zastropovať zisk zdravotných poisťovní, ale aj nastaviť platby poskytovateľom tak, aby neboli stratové.

**Radšej do Brna ako na Mickiewiczovu**

Pozrieť sa podľa Visolajského treba aj na štúdium. Napríklad študovať v nemocnici v bratislavskom Starom Meste na Mickiewiczovej ulici podľa neho nie je lákavé. Budova tejto nemocnice je v zlom technikom stave, preto si podľa neho študenti radšej vyberú brnenskú, olomouckú, či pražskú univerzitnú nemocnicu. „Nádej na lepšie podmienky štúdia v novej nemocnici na Rázsochách zhasla pri vyjadreniach a plánoch vlády pána Pellegriniho. Pani ministerka Kalavská priznala, že na Rázsochách budú len nové Kramáre,“ vraví.

Na štúdium lekárov ide podľa neho málo peňazí. Problém je však aj vo vzdelávaní sestier, ktoré podľa neho treba zmeniť a začať vykazovať nedostatok sestier reálne - ak by nemocnice priznali, že sestier je málo, porušovali by zákon. „Dnes je absurdná situácia, že nemocnice nepriznávajú nedostatok sestier, teda dopyt na trhu po sestre je oficiálne nízky. To kraje vyhodnotia tak, že stredným zdravotným školám obmedzujú počet prijatých študentov,“ hovorí Visolajský. Výsledkom podľa neho je, že polovica stredných zdravotných škôl mohla prijať menej študentov, ako sa jej skutočnosti hlásilo, hoci Slovensko trpí katastrofálnym nedostatkom sestier.